***Nyíregyházi Gyermekjóléti Alapellátási Intézmény***

***6. számú***

***NAPSUGÁR BÖLCSŐDE***

**SZAKMAI PROGRAM**

2020.

„És érezzék egy kézfogásról rólad,

Hogy jót akarsz és te is tiszta jó vagy:

S egy tekintetük elhitesse véled,

szép dologért élsz - és érdemes élned !„  
 Váci Mihály

**Tartalomjegyzék:**  
**BEVEZETÉS……………………………………………………………………………… 5.   
I. A BÖLCSŐDE JELLEMZŐ ADATAI………………………………........................ 6.**   
**II. A BÖLCSŐDE MEGHATÁROZÁSA……………………………………………….. 7.   
III. INTÉZMÉNYÜNK BEMUTATÁSA...........................................................................8.  
IV. A BÖLCSŐDEI ELLÁTÁS IGÉNYBEVÉTELE…………………………………10.**A gyermek bölcsődébe történő felvétele………………….................................................. 10.   
A bölcsődei ellátás megszűnése…………………………………………………………11.  
**V. A BÖLCSŐDEI NEVELÉS-GONDOZÁS CÉLJA………………………………11.   
VI. A BÖLCSŐDEI NEVELÉS-GONDOZÁS ALAPELVEI…………………………..11.** A család rendszerszemléletű megközelítése…………………………………………11.   
 A koragyermekkori intervenciós szemlélet befogadása……………………………..........12.   
 A családi nevelés elsődlegességének tisztelete…………………………………………12.   
 A kisgyermeki személyiség tisztelete……………………………………………………..13.   
 A kisgyermeknevelő személyiségének meghatározó szerepe…………………………13.   
 A biztonság és stabilitás megteremtése………………………………………………… 14.  
 Fokozatosság megvalósítása…………………………………………………………... 14.   
 Egyéni bánásmód érvényesítése………………………………………………………. 15.   
 Gondozási helyzetek kiemelt jelentősége……………………………………………... 15.  
 A gyermeki kompetenciakésztetés támogatása…………………………………………..15.   
**VII. SZEMÉLYI FELTÉTELEK………………………………………………………... 16.   
VIII. TÁRGYI FELTÉTELEK…………………………………………………………. 16.** Bejárati előtér és gyermekkocsi tároló………………………………………………... 16.   
 Gyermeköltöztető……………………………………………………………………….. 16.   
 Fürdőszoba……………………………………………………………………………… 17.   
 Gyermekcsoportok. Pillangó csoport ………………………………………………….. 17.   
 Maci csoport……………………………………………………………………………. 18.   
 A bölcsőde egyéb helyiségei…………………………………………………………… 18.   
 A dolgozók szociális helyiségei………………………………………………………… 19.   
 Terasz…………………………………………………………………………………… 19.   
 Játszókert……………………………………………………………………………….. 19.

**IX. ÖSZTÖNZŐ KÖRNYEZET……………………………………………………….. 20.   
X. A BÖLCSŐDEI NEVELÉS-GONDOZÁS FELEDATA…………………………. 20.** A családok támogatása, annak erősségeire építve a szülői kompetencia fejlesztése……. 20.   
 Egészségvédelem, az egészséges életmód megalapozása………………………………. 21.   
 Érzelmi és társas kompetenciák fejlesztése…………………………………………….. 21.   
 Megismerési folyamatok fejlődésének segítése………………………………………… 21.   
**XI. A BÖLCSŐDEI ÉLET MEGSZERVEZÉSÉNEK ELVEI…………………….... 22.** Szervezett közös programok……………………………………………………………. 22.  
 Kapcsolattartás a szülőkkel……………………………………………………………… 22.  
 Családlátogatás…………………………………………………………………………… 22.  
 Beszoktatás-szülővel történő fokozatos beszoktatás……………………………………. 23.  
 „Saját kisgyermeknevelő rendszer”……………………………………………………… 23.  
 Napirend…………………………………………………………………………………. 23.  
**XII. A BÖLCSŐDEI NEVELÉS FŐBB HELYZETEI……………………………….. 24.**  Tanulás………………………………………………………………………………….. 24.  
 Gondozás……………………………………………………………………………….. 24.  
 Játék…………………………………………………………………………………….. 24.  
 Mozgás………………………………………………………………………………….. 25.  
 Mondóka, ének…………………………………………………………………………. 25.  
 Vers, mese………………………………………………………………………………. 26.  
 Alkotó és egyéb tevékenységek………………………………………………………. 26.  
**XIII. DOKUMENTÁCIÓ…………………………………………………………….. 27.**  
**XIV. GYERMEKÉLELMEZÉS A BÖLCSŐDÉBEN………………………….. 27.**  
**XV. AZ INTÉZMÉNY MINŐSÉGPOLITIKÁJA………………………………….. 28.  
XVI. A BÖLCSŐDE KÜLDETÉSE………………………………………………… 29.  
XVII. KIEMELT SZAKMAI CÉLOK……………………………………………… 29.  
XVIII. ÉRDEKVÉDELEM………………………………………………………….... 30.  
XIX. KÉPZÉSEK……………………………………………………………………..... 31.  
XX. KAPCSOLATOK…………………………………………………………………. 31.**

***BEVEZETÉS***

A világ első bölcsődéjét 1844-ben nyitották meg Párizsban. 1852. április 21-én nyílt meg az ország első bölcsődéje Pesten. Majer István püspök, valamint Forrayné Brunszvik Júlia - Brunszvik Teréz, az első magyar óvoda alapítója unokahúgának – támogatásával, az ország első bölcsődéjében, 5 szobában 38 gyerekről gondoskodtak. Eleinte 4 éves korig fogadták a gyerekeket teljes ellátással, sőt számukra ruházatot is biztosítottak. A nyitva tartás igazodott a munkarendhez, reggel 5 órától este 7-ig biztosították az ellátást. A felvételnél mérlegelték a családi körülményeket, s a bölcsődébe kerülő gyerekek többnyire sokkal jobb anyagi feltételek közé kerültek, mint, amilyet a család tudott volna otthon biztosítani.   
Azóta sok változás történt, de a gyermekek iránti elkötelezettség, elhivatottság, ma is a bölcsődei ellátás állandó jellemzője. A mai magyar bölcsődei szakmai munka magas színvonalú, méltán elismert nemzetközi téren is. 2017. január 1-től a bölcsődei ellátások új rendszere: a Mini Bölcsőde, a Családi Bölcsőde és a Munkahelyi Bölcsőde.

A szakmai programmal célunk a bölcsődei nevelés-gondozás országos alapprogramjának magas szintű megvalósítása, a szakmai értékek megőrzése és továbbadása, a kialakult jó gyakorlatok megerősítése, új módszerek és tevékenységek bevezetése, a dolgozók és a szülők nevelői szemléletének formálása.

Mindenekelőtt legfontosabb, a gyermekeink egészséges értelmi- érzelmi fejlődése, biztonságérzete, kiegyensúlyozottsága. Állandó törekvésünk még, hogy biztosítsuk annak lehetőségét is, hogy munkatársaink igényes, kiszámítható, jó körülmények között, kiegyensúlyozott munkahelyi légkörben tudjanak dolgozni, fejlődni.

***I.A BÖLCSŐDE JELLEMZŐ ADATAI***

**A működtető intézmény neve: *Nyíregyházi* *Gyermekjóléti Alapellátási Intézmény***

**Székhelye: *4400 Nyíregyháza, Tokaji u. 1/D.***

**Fenntartó neve: *Nyíregyháza Megyei Jogú Város Önkormányzata***

**Székhelye: *4400 Nyíregyháza, Kossuth tér. 1. sz.***

**Bölcsőde neve: *Napsugár Bölcsőde***

***Bölcsőde címe, elérhetőségei:***

***4400 Nyíregyháza, Dália u. 1.***

***Tel: 42-317-016***

***+36-30-326-8123***

[**bolcsinapsugar@gmail.com**](mailto:bolcsinapsugar@gmail.com)

**A bölcsőde működési területe:**

***Nyíregyháza Megyei Jogú Város, valamint, ellátási szerződés keretében Nagycserkesz Község közigazgatási területe.***

**Bölcsődei férőhelyek száma*: 24fő(12-12)***

**Nyitva tartás rendje:** ***hétfőtől-péntekig 7:00 órától – 17:00 óráig***

Évente egy alkalommal, a Bölcsődék Napjának tiszteletére Április 21, nevelés-gondozás nélküli munkanap, melynek célja a bölcsődében dolgozók szakmai fejlesztése. A nevelés-gondozás nélküli munkanapon a bölcsődei ellátás keretében – erre irányuló szülői kérés esetén – a gyermek felügyeletét és étkeztetését biztosítjuk.

A nyári nyitvatartási rendet a fenntartó hagyja jóvá. A fenntartó minden év február 15-éig tájékoztatja a szülőket a bölcsődei ellátást nyújtó intézmény, szolgáltató nyári nyitvatartási rendjéről. A nyári zárás alatt a családok szükségletei szerint, és kérésének megfelelően a nyitva lévő bölcsődei részlegek ellátást biztosítanak.

A bölcsőde működési területe ellátási szerződés keretében, Nagycserkesz község, amely Nyíregyháza és Tiszavasvári között, Nyíregyházától 15 km-re,  a 36-os számú  főútvonal mentén található. Területének jelentős része 97%-a külterület, melyet jelenleg 16 bokortanya alkot. Belterülete mindössze 3 %. A község lélekszáma hozzávetőlegesen, 1834 fő. Jelentős ipari létesítmények, üzemek nincsenek, inkább, a mezőgazdasági tevékenység jellemző a községre.

***II. A BÖLCSŐDE MEGHATÁROZÁSA***

A bölcsőde olyan bölcsődei ellátást nyújtó intézmény, amely a gyermekek napközbeni ellátása keretében, a Bölcsődei nevelés-gondozás országos alapprogramja szerint, jogszabályban meghatározott szakirányú végzettséggel rendelkező személy által, akár több csoportban nyújt szakszerű gondozást és nevelést.

A bölcsődei nevelési év szeptember 01.-től- augusztus 31.-éig tart.

A bölcsőde szervezetileg működhet:

*a)* önálló bölcsődeként, annak tagintézményeként,

*b)* bölcsődei igazgatóság, illetve egyesített bölcsőde szervezeti formában, annak tagintézményeként,

*c)* többcélú óvoda-bölcsődeként, vagy

*d )* többcélú, közös igazgatású intézmény önálló szervezeti és szakmai egységeként.

A bölcsőde a gyermekjóléti alapellátás része, a családban nevelkedő 3 éven aluli gyermekek napközbeni ellátását, szakszerű gondozását és nevelését végző intézmény.  
Ha a gyermek a 3. életévét betöltötte, a bölcsődei gondozási – nevelési év végéig maradhat a bölcsődében. Amennyiben még nem érett az óvodai nevelésre, a 4. életévének betöltését követő augusztus 31- ig tovább gondozható nevelhető a bölcsődében.   
A bölcsőde az alapellátáson túl szolgáltatásokkal is segítheti a családokat - időszakos gyermekfelügyelet, gyermekhotel, vagy más gyermeknevelést segítő szolgáltatással.

***III. INTÉZMÉNYÜNK BEMUTATÁSA***

Nyíregyháza [Szabolcs-Szatmár-Bereg megye](https://hu.wikipedia.org/wiki/Szabolcs-Szatm%C3%A1r-Bereg_megye) [székhelye](https://hu.wikipedia.org/wiki/Megyesz%C3%A9khely), [1990](https://hu.wikipedia.org/wiki/1990) óta [megyei jogú város](https://hu.wikipedia.org/wiki/Megyei_jog%C3%BA_v%C3%A1ros_(%C3%B6nkorm%C3%A1nyzati_rendszer)). Az ország hatodik legnagyobb városa, közel 120 000 lakossal. Az észak –alföldi régió második legjelentősebb városa, dinamikusan fejlődik. A helyi lakosok és közösségek számára egyaránt vonzó feltételeket nyújt. Nyíregyháza, kiemelt figyelmet fordít a fiatal családokra, számos kezdeményezés és lehetőség bizonyítja, azt, hogy milyen fontos a városnak a jövő. Az elmúlt évek kiemelt projektjei voltak többek között, bölcsődei és óvodai felújítások, új lakónegyedek építése, valamint szabadidős beruházások. Nyíregyháza Megyei Jogú Város Önkormányzatának városfejlesztési törekvései főként az Európai Uniós támogatások felhasználásával történnek.

Bölcsődénk, Nyíregyháza város perifériáján lévő lakótelepén, a Huszár – lakótelepen működik. A mintegy 1900 fős Huszár-telep Nyíregyháza legnagyobb szegregátuma. A kb. 120 ezer fős városban a cigány népesség becsült aránya 8 százalék, negyedük a Huszár-telepen él. A lakótelepen élők 90 százaléka roma. Az alacsony státuszú népesség aránya szinte 100 százalék. A telepen számos szolgáltatást nyújtanak az itt működő szervezetek és az önkormányzat. A város és intézményei, mindent megtesznek azért, hogy a lakók életminőségét komplex szolgáltatásokkal javítsák.

Bölcsődénk, 1960-ban, 40 férőhellyel adaptáltan, egy meglévő épületben az akkori igényeknek, funkcióknak megfelelően átalakítva kezdett üzemelni.1987-ben az intézményünk nyugati részét átalakították, itt kapott helyet a 7. sz. Idősek Klubja, így a bölcsőde 30 férőhellyel működött tovább. 2000-ben a bölcsődei intézmény hálózatot ismételten átszervezték a 30 férőhelyből 15 férőhelyet zároltak bölcsődénkben. A 2010. március 30 - án jogerőre emelkedett határozat alapján az engedélyezett férőhelyek száma:20. 2010. december 28. napján jogerőre emelkedett határozat alapján az engedélyezett férőhelyek száma:24fő.   
A bölcsődénk az alapellátáson túl egyéb szolgáltatást nem végez, alapítvánnyal nem rendelkezünk.  
Az intézményünk zavartalan működéséhez biztosítottak a feltételek, de az építészeti adottságok miatt az ellátási folyamatok megszervezése nagy körültekintést igényel.  
Ezen a lakótelepen nagyrészt önkormányzati tulajdonban lévő bérlakások vannak, ahol hátrányos helyzetű roma családok élnek. Ellátottjaink ezekből a családokból kerülnek hozzánk, tehát fontos feladatunk van a gyermekszegénység csökkentésében és a hátrányos helyzetű gyermekek esélyeinek növelésében.

A Huszár telepen a munkanélküliségi ráta magas. A lakótelepen működik a Nyíregyházi Család és Gyermekjóléti Központ - Huszár telepi Alközpontja is, amely folyamatosan figyelemmel kíséri a lakótelepen élő gyermekek szociális helyzetét, veszélyeztetettségét.  
A család egyik alapvető és legfontosabb funkciója a gyermek szocializációja, azonban, ahol a családokra terhek nehezednek a szocializáció, az ellátó – gondozó funkció gyengülhet. Az itt élő gyermekek sajátos közegben élnek, meg kellett tehát ismernünk a családok életmódját, kultúráját. Annak a felismerésnek a tükrében végezzük feladatunkat, hogy a cigány gyermekek felé irányuló segítségünk csak abban az esetben lehet eredményes, ha intézményünk alkalmas arra, hogy kezelje az etnikai csoporthoz való tartozásból fakadó másságot.

A jelzőrendszer részeként együttműködünk a Nyíregyházi Család és Gyermekjóléti Központtal.  
A Nyíregyházi Család és Gyermekjóléti Központ által kezdeményezett bölcsődei felvételek leggyakoribb okai- a család olyan rossz szociális körülményei ahol legtöbbször az elemi szükségletek is gondot okoznak, vagy a legalapvetőbb feltételek is hiányoznak a gyermekek gondozásához – neveléséhez. A családoknál gyakran tapasztalunk rossz lakhatási körülményeket. A jórészt egyszobás lakásokban, zsúfoltan, rendezetlen körülmények között élnek. Nincsenek megfelelő nyílászárók, emiatt gyakori, hogy huzatos a lakás, vagy dohosak, penészesek a falak. Előfordul, hogy a családnak nincs pénze tüzelőre, nincs megfelelő fűtőtest, valamint a ház szigetelésének hiánya, is rontanak a helyzeten.

- család instabilitása – különélés, vagy börtönbüntetés letöltése miatt a személyek gyakran cserélődnek a gyermek életében. A szülők helyzete gyakran bizonytalan, életmódjukra, életvezetésükre a szélsőségek jellemzőek.

Bölcsődénk figyelembe veszi, hogy a gyermek fejlődését genetikai adottságok, a környezeti hatások és a szociális háttér együttesen határozza meg. Minden egyes gyermekről átfogó képet kell kapnunk, hogy kibontakozhassanak azok a nevelési –gondozási feladatok, amelyekre a legnagyobb szükség van. Eddigi munkánkkal is bizonyítható, hogy a cigány kisgyermekek egyáltalán nem rendelkeznek rosszabb potenciállal, a szociális környezetük eredményezi a lemaradást. Az adottságok, képességek gyakorlással fejlődnek, ha a családon belül ez a nem biztosított, akkor a bölcsődénk nagyban hozzájárulhat a kedvezőtlen hatások enyhítéséhez, az otthoni hiányállapotok pótlásához. A kisgyermeknevelőknek minden esetben kiemelten segítőkapcsolatban kell lennie a gyermekkel, szülővel. Fontos a szülők bizalmát, elfogadását megnyernünk, mert az együttműködés a sikeres munka elengedhetetlen feltétele. Az, hogy a szülők elfogadják a kisgyermeknevelőket, kitartó, következetes munka szükséges.

*Munkánk alapja az empátia, kongruencia és a tolerancia!*

A Napsugár Bölcsődében a szülőkkel való kommunikáció gyakran nehezebb, mert sok esetben bizalmatlanok és érzékenyebbek. Ennek érdekében nagy hangsúlyt fektetünk a különböző kapcsolattartási formákra: például rendszeres családlátogatások – napi tartalmas beszélgetések – szülői értekezletek – szervezett programok. Az új környezethez való alkalmazkodás a gyermek számára komoly erőpróba, erősen kötődnek a szüleikhez, még akkor is, ha a család nem ad kellő biztonságot, védettséget számukra. A bölcsődénkműködését kiemelten indokolja a gyermekvédelmi törvény, mely megfogalmazza olyan kisgyermekek szociális, vagy egyéb ok miatti felvételi lehetőségét, akinek egészséges fejlődése érdekében, a családban történő nevelkedés elősegítésére, vagy a veszélyeztetettség megelőzésére szükséges a bölcsődei gondozás – nevelés. Célkitűzésünka 3 év alatti gyermekek legmagasabb szintű napközbeni ellátása. Mindennapi munkánkat, biztonságot nyújtó, gyermekbarát környezetben, pozitív érzelmi állapotot kiváltva a legújabb szakmai módszereket is figyelembe véve végezzük. A gyermekek korának megfelelő egészséges élelmezést szakember irányításával biztosítjuk. A kisgyermeknevelők munkáját kielégítő technikai személyzet segíti. Mindezek együttese segíti az egyenlő esélyekhez jutást, a társadalmi beilleszkedést.

***IV. A BÖLCSŐDEI ELLÁTÁS IGÉNYBEVÉTELE*A gyermek bölcsődébe történő felvétele:**

A jelentkezés a bölcsődébe egész évben folyamatos. Az igénylő a bölcsődei ellátás igénybevételét megelőző legfeljebb két hónapon belül a bölcsőde vezetőjénél kérelmezheti. A bölcsődébe felvehető: minden olyan kisgyermek, akinek szülei, nevelői, gondozói valamilyen ok miatt nem tudják biztosítani a napközbeni ellátást.

A gyermekvédelmi törvény az általános rendelkezéshez ad egy kisegítő szabályt, miszerint előnyben kell részesíteni a felvételi eljárás során azon kisgyermeket, akinek szociális- vagy egyéb ok miatt egészséges fejlődése érdekében szükséges a bölcsődei nevelés, gondozás.

A gyermek felvételét a szülő hozzájárulásával:  
 -a körzeti védőnő,  
  *-*a házi gyermekorvos vagy a háziorvos,  
 *-*a család- és gyermekjóléti szolgálat,  
  *-*a gyámhatóság, is kezdeményezheti.

Ha a bölcsődei nevelési év közben a gyermek bölcsődébe, történő felvételére veszélyeztetettsége miatt kerül sor, a csoportlétszám legfeljebb a bölcsődei nevelési év végéig 1 fővel túlléphető.

**A bölcsődei ellátás megszűnése:**

-A szülő kérelmére,

-A gyermek óvodába felvételt nyert,

-A bölcsődei nevelési év végén (augusztus 31.) ha a gyermek a harmadik életévét betöltötte,

-Ha a gyermek a harmadik életévét betöltötte, de testi vagy szellemi fejlettségi szintje alapján még nem érett az óvodai nevelésre és óvodai jelentkezését a bölcsőde orvosa nem javasolja, bölcsődében gondozható negyedik életévének betöltését követő augusztus 31-ig,  
-Az intézményvezető az ellátást megszünteti, ha a jogosult a házirendet ismételten súlyosan megsérti, vagy az ellátás feltételei, okai már nem állnak fenn.

***V. BÖLCSŐDEI NEVELÉS GONDOZÁS CÉLJA***

A családban nevelkedő kisgyermek számára a családi nevelést segítve, napközbeni ellátás keretében a gyermek fizikai- és érzelmi biztonságának és jóllétének megteremtésével, feltétel nélküli szeretettel és elfogadással, a gyermek nemzetiségi/etnikai hovatartozásának tiszteletben tartásával, identitásának erősítésével kompetenciájának figyelembevételével, tapasztalatszerzési lehetőség biztosításával, viselkedési minták nyújtásával elősegíteni a harmonikus fejlődést.

A hátrányos helyzetű, a szegény és a periférián élő családok gyermekei esetében a hátrányoknak és következményeiknek enyhítésére törekvés, szükség esetén más intézményekkel, szervezetekkel, szakemberekkel együttműködve.

A valamilyen kisebbséghez tartozó gyermekek esetében fontos a nemzetiségi/etnikai hovatartozás tiszteletben tartása, az identitástudat kialakulásának segítése.

A csoportban gondozható, nevelhető sajátos nevelési igényű gyermekek esetében pedig, minél fiatalabb életkortól kezdve a gondozásba ágyazott fejlesztés formájában segíteni a habilitációt és a rehabilitációt. Mindezek segítik az egyenlő esélyekhez jutást, a társadalmi beilleszkedést.

***VI. BÖLCSŐDEI NEVELÉS-GONDOZÁS ALAPELVEI***

**1. A család rendszerszemléletű megközelítése**

A család rendszerszemléletű megközelítése értelmében a bölcsődei nevelésben elsődleges szempont a család működésének megismerése, megértése. A rendszerszemlélet lényege, olyan komplex látásmód alkalmazása, amely nemcsak a kisgyermeket, hanem a családot is kiindulópontnak tekinti. Az interakciós mintákat a kisgyermek visszatükrözi, ezáltal képet kaphatunk a család erősségeiről és gyengeségeiről. Az erősségek hangsúlyozása által a szakember hozzájárulhat a család életminőségének javításához.

A roma közösségekben, a korai gyermekvállalást a kultúrájuk sajátosságának tekintik. A Huszár-lakótelepen élő családok gyermekvállalása magas, a házassági kapcsolatban élő szülők száma kevés, azonban, az édesanyáink legtöbbje tartós párkapcsolat kialakítására törekszik. A roma népességen belül a teljes népességhez viszonyítottan jóval alacsonyabb a különböző iskolafokozatokon részt vevők illetve azokat elérők száma. Ezért is tartjuk fontosnak, hogy a gyermekeken túl a szülőket is formáljuk. A család közreműködésére feltétlenül számítunk ahhoz, hogy a feladatainkat a legmegfelelőbben ellássuk. Elsősorban a személyes példamutatásunkkal, kölcsönös tiszteletre, elfogadásra „tanítjuk” családjainkat. A kisgyermeknevelőink kiváló szakmai és szemléletbeli értékekkel rendelkeznek, - ezek a tulajdonságok- a családlátogatás és a beszoktatás idején segítik egymás megismerését, elfogadását. Modellként, a mindennapi találkozások alakalmain, olyan magatartással, szeretettel és empátiával közeledünk a családok felé, hogy érezzék részünkről, az együttműködés fontosságát, másfelől, egyértelmű kommunikáció, és problémamegoldó gondolkodás birtokában is kell lennünk.

**2. A koragyermekkori intervenciós szemlélet befogadása**

A koragyermekkori intervenció magában foglal minden olyan tevékenységet, amely a kisgyermek sajátos szükségleteinek meghatározását és figyelembevételét szolgálja.

A bölcsődei ellátást nyújtó intézmény, szolgáltató funkcióját tekintve alkalmas színtér a koragyermekkori intervenció szemléletének alkalmazására. Ennek értelmében a kisgyermeknevelő feladata az esetlegesen felmerülő fejlődésbeli lemaradások, megtorpanások felismerése és jelzése.

A gyermek személyes fejlődésének elősegítése érdekében, a gyanújelek korai felismerése elsődleges fontosságú. Szükség esetén további vizsgálatokra való javaslatot kezdeményezünk.

**3. A családi nevelés elsődleges tisztelete**

A kisgyermek nevelése a család joga és kötelessége. A bölcsődei ellátást nyújtó intézmény, szolgáltató a családi nevelés értékeit, hagyományait és szokásait tiszteletben tartva és azokat erősítve vesz részt a gyermekek nevelésében. Mindezek értelmében fontos a szülők számára lehetővé tenni a tevékeny, különböző szinteken és módokon megvalósuló bekapcsolódást a bölcsődei ellátást nyújtó intézmény, szolgáltató életébe.

A családi értékrendek és minták mellett, a bölcsőde értékrendje és nevelési stílusa is nagy hatással bír. A családi és a bölcsődei nevelés összhangja nagyban hozzájárul a nevelés eredményességéhez. A szülők a különböző események és programok által bekapcsolódhatnak a bölcsődénk életébe. Ezek jó lehetőséget adnak, a szülői szerep fontosságának megéléséhez. A szülői értekezletek, a napi találkozások, a közös ünnepek az információadás, a véleménynyilvánítás egyik lehetősége. A szakembereink érdeklődése, támogató magatartása, a szülőben és gyermekben egyaránt kellemes érzetet teremt.

**4. A kisgyermeki személyiség tisztelete**

A kisgyermek egyedi, megismételhetetlen, mással nem helyettesíthető individuum, egyéni szükségletekkel rendelkező, fejlődő személyiség. Különleges védelem, bánásmód illeti meg.

A bölcsődei nevelés a gyermeki személyiség teljes kibontakoztatására, a személyes, a szociális és a kognitív kompetenciák fejlődésének segítésére irányul az alapvető gyermeki jogok tiszteletben tartásával. Figyelmet kell fordítani az etnikai, kulturális, vallási, nyelvi, nemi, valamint fizikai és mentális képességbeli különbözőségek iránti tolerancia kialakítására. A Napsugár Bölcsődében semmiféle hátrányos megkülönböztetés nincs. Szeretettel, törődéssel végezzük napi feladatainkat. Szépen berendezett, kellemes és nyugodt környezetet teremtettünk, amelyben fontosnak tartjuk, hogy a fejlődés minden területén, magas szinten segítsünk a kisgyermekeinket. A gyermekközpontúság a roma kultúra része, azonban a legtöbb családnál hiányoznak a játékok, a könyvek, hiányoznak a fejlődést elősegítő pozitív érzelmek és élmények. Ezért, kiemelten fontosnak tartjuk, hogy megismerkedhessenek a játékok sokféleségével. Nagy öröm a kisgyermeknevelőknek, ha látják a gyermekeket elmélyülten játszani. Minden fejlődésben elért eredménynek tudunk örülni. Bölcsődéseink, minden nap pozitív élményekkel, megerősítéssel indulhatnak haza.

**5. A kisgyermeknevelő személyiségének meghatározó szerepe**

A bölcsődei nevelésben a korosztály életkori sajátosságaiból adódóan meghatározó a kisgyermeknevelő szerepe, aki személyiségén keresztül hat a kisgyermekre és a családra. A feladatok színvonalas megvalósítására megfelelő szakmai kompetenciával és identitással, kellő önismerettel, magas szintű társas készségekkel bíró szakember képes.

Ebből adódóan a kisgyermeknevelő felelős a szakmai tudása szinten tartásáért, gyarapításáért, szakmai kompetencia fejlesztéséért.

Minden kisgyermeknevelői törekvésünk célja, a gyermekeink legjobb fejlődése. Az érzelmi melegség közvetítése, e**lhivatottság, felelősséget vállaló és kötelességtudó munkatársak jelenléte képviseli számunkra a munkánk magas színvonalát. A gondozásokon túl a mindennapos feladatainkat – mozgás, éneklés, mondókázás, beszélgetések- hiteles magatartással látjuk el. A kisgyermeknevelő érzelmi állapota, mentális egészsége, leképeződik a csoportján. Példaként szolgálunk a mindennapokban akaraterőből és emberségből. Türelemmel, nyugalommal, kellemes beszédhelyzetekkel olyan mintát nyújtunk, amivel, szeretnénk azonossá tenni a szülőket, mind a gyermekük nevelésében, mind pedig a társadalomban betöltött szerepeikben.**

**6. A biztonság és a stabilitás megteremtése**

A kisgyermek egyéni igényeitől függő bölcsődei ellátást nyújtó intézménybe, szolgáltatóhoz történő beszoktatásra, adaptációs időszakra úgy tekintünk, mint a kisgyermek elveszett biztonságának újra teremtésére. A kisgyermek személyi és tárgyi környezetének állandósága („saját kisgyermeknevelő”- rendszer, felmenőrendszer, csoport- és helyállandóság) növeli az érzelmi biztonságot, alapul szolgál a tájékozódáshoz, a jó szokások kialakulásához.

A napirend folyamatosságából, az egyes mozzanatok egymásra épüléséből fakadó ismétlődések tájékozódási lehetőséget, stabilitást, kiszámíthatóságot eredményeznek a napi események sorában, növelik a gyermek biztonságérzetét.

A biztonság nyújtása természetszerűleg magában foglalja a fizikai és a pszichikai erőszak minden formájától való védelmet is.

Nagy hitünk van abban, hogy a bölcsődében végzett munkánkkal, a gyermekek óvodai, majd iskolai sikerességét is megalapozhatjuk. Az a biztonság és szeretet, ami körülöleli a mindennapokat, olyan nyugalmat biztosít, amely által észrevehetően formálódnak a gyermekek. Már a beszoktatás utáni hónapban megtapasztaljuk ezt a gyermekeink arckifejezésén, érdeklődésén. **A Napsugár Bölcsődében a kisgyermeknevelők megértik, segítik a gyermek igényeit. Hiszünk abban, hogy ha a nevelő a csoportja nyugalma, jó közérzete érdekében elhivatottan cselekszik, akkor a befektetett energiái megtérülnek.**

**7. Fokozatosság megvalósítása**

A fokozatosságnak a bölcsődei nevelés minden területét érintő bármely változás esetén érvényesülnie kell. A kisgyermek új helyzetekhez való fokozatos hozzászoktatása segíti alkalmazkodását, a változások elfogadását, az új dolgok, helyzetek megismerését, a szokások kialakulását.

A nevelés- gondozás minden helyzetében, törekszünk, a fokozatosság, valamint a folyamatosság megvalósítására. Ha csak egy fontos mozzanatot emelünk ki példának, akkor a beszoktatási folyamatot említeném. A gyermek számára a bölcsőde megismerése, elfogadása, a szülő jelenlétével, fokozatosan, a napok előre haladtával, egyre hosszabb ideig történik. A kisgyermeknevelő fokozatosan veszi át a „szülő szerepét”, alkalmazkodik a gyermek érzelmeihez, támogat, ha kell, vigasztal. Megértő módon igazodik a gyermek igényeihez, tágabb értelemben így támogatja az egész családot.

**8. Egyéni bánásmód érvényesítése**

A kisgyermek fejlődéséhez alapvető feltétel a kisgyermeknevelő elfogadó, empatikus, hiteles nevelői magatartása. A bölcsődei nevelésben figyelembe kell venni a kisgyermek spontán érésének, egyéni fejlődésének ütemét, a pillanatnyi fizikai és pszichés állapotát, kompetenciáját, nemzetiségi/etnikai, kulturális és vallási hovatartozását. A fejlődés ütemét

mindig, magához a gyermekhez viszonyítva kell megítélni. Minden új fejlődési állomásnak kiindulópontja maga a gyermek. Ezért fontos, hogy a bölcsődei ellátást nyújtó intézménybe, szolgáltatóhoz járó kisgyermekek mindegyike egyéni szükségleteihez igazodó mértékben részesüljön érzelmi biztonságot nyújtó gondoskodásban és támogatásban.

Minden kisgyermek egy egyedi, önálló személyiség, ebből adódóan egyéni bánásmódot igényel. Ennek megvalósulását nagyban segíti, a szülőktől kapott, illetve megfigyelt információk összessége, valamint a kisgyermeknevelők szoros együttműködése.

**9. Gondozási helyzetek kiemelt jelentősége**

A gondozási helyzetek a kisgyermeknevelő és a kisgyermek interakciójának bensőséges, intim helyzetei. A gondozási helyzetek megvalósulása során a nevelésnek és a gondozásnak elválaszthatatlan egységet kell alkotnia. A gondozás minden helyzetében nevelés folyik, a nevelés helyzetei, lehetőségei nem korlátozódhatnak a gondozási helyzetekre. A fiziológiás szükségletek kielégítése megteremti a magasabb rendű szükségletek kielégítésének feltételeit.

A professzionális gondozás, hozzájárul a személyes kapcsolatok pozitív alakulásához és a nevelési feladatok megvalósulásának egyik kiemelt színtere.

A kisgyermeknevelő mozdulatai sok mindent kifejeznek. Az érintésekkel érzelmeket közvetítünk. Közben megtapasztalhatja a gyermek a biztonság érzését, a simogatás lágyságán át a szeretet erejét, a gyengédséget és törődést. A tekintetekben a szemek csillogása, a szavak pozitív ereje, dallamossága megnyugtat. A gondozások minden helyzetében figyelembe vesszük, azt, hogy az átélt kellemes tapasztalatok, gazdagítják, szorosabbá fűzik a kapcsolatot a gyermekekről gondoskodó felnőttel, a kellemetlenek azonban megzavarják, bizonytalanná, bizalmatlanná tehetik.

**10. A gyermeki kompetenciakésztetés támogatása**

A korai életévekben alapozódnak meg a kognitív, érzelmi és társas kompetenciák, ezért támogatásuk kiemelt jelentőséggel bír a bölcsődei nevelésben.

Biztosítani kell annak a lehetőségét, hogy a kisgyermek a játékon, a gondozási helyzeteken és egyéb tevékenységeken keresztül ismeretekhez, élményekhez, tapasztalatokhoz jusson, átélhesse a spontán tanulás örömét, megerősödjön benne a világ megismerésének vágya.

Kíváncsiságának fenntartásával, pozitív visszajelzések biztosításával segíteni kell önálló kezdeményezéseit, megteremtve ezáltal, az egész életen át tartó tanulás igényének, folyamatának biztos alapjait.

A Napsugár Bölcsődében kiemelkedően fontosnak tartjuk, hogy változatos élményekben részesüljenek a gyermekek. A gondozásokon túl, bőséges lehetőségeket biztosítunk, olyan helyzetekre, amelyek élmények és tapasztalatok átélésére adnak lehetőséget. Az aktivitás, az önállósulás és öntevékenység vágya minden gyermekre jellemző. Az a kompetens gyermek, akiben már a legkisebb kortól kezdve a játékokon és beszélgetéseken keresztül számos készséget kibontakoztathatunk. Ha ezekre a szükségletekre nagy hangsúlyt fektetünk, akkor az önbecsülés és önbizalom alapjait adjuk meg. Kiemelt figyelmet fordítunk, anyagok, eszközök, formák ismeretére. Ezeken a közös játékokon, a kisgyermeknevelő szakértelme, és akarata jelenti azt, hogy a későbbiekben, hogyan fejlődik a gyermekek szépérzéke és fogékonysága. A megfelelő szervezőmunkán felül, nagy hatással bír a nevelő kezdeményezőképessége, a példamutatása, a dicsérete, hiszen ez ad alapot, a további fejlődésre.

***VII. SZEMÉLYI FELTÉTELEK***

Az intézményünk minden dolgozója rendelkezik a munkaköréhez előírt képességgel.

***VIII. TÁRGYI FELTÉTELEK***

A Napsugár Bölcsőde bölcsődei funkciónak megfelelően átalakított épületben működik.

A bölcsőde helyiségei:

1. **Bejárati előtér és gyermekkocsi tároló:**

A gondozási egység bejárata északi fekvésű. A bejárati ajtó félig üvegezett egyszárnyú műanyag nyílászáró. A bejárati előtér (3,2 m2) világos helyiség, közvetlenül kapcsolódik a gyermekkocsi tárolóhoz. Ebben a helyiségben 2-3 gyermekkocsi tárolására van lehetőség. Az oldalfalak 150 cm magasan világos modern csempeburkolat, felette gyermekképek kerültek elhelyezésre. A padlózat világosszürke járólap. A helyiségnek közvetlen kapcsolódása van, a közlekedő folyosóval, a csoportszobával, a kisgyermeknevelői szobával, és a gyermeköltözővel.

1. **Gyermeköltöztető:**

A gyermeköltöző alapterülete 12, 2 m2, fehérre festett félig üvegezett ajtóval kapcsolódik az előtér helyiségével. Itt két csoport gyermekei számára 24 jellel ellátott modern, színes öltözőszekrény van elhelyezve, a ruházatok tárolására. A jellel ellátott 2 szintes cipős polc elérhető magassága lehetővé teszi a gyermekek önállósági törekvéseinek megvalósulását. A hideg- meleg vizes felnőtt kézmosó elhelyezése biztosított. A helyiség falai fényes, világos csempével vannak burkolva. A falakat barátságossá teszik a gyermekképek, valamint a faliújságon elhelyezett dekorációk, gyermekversek. A bölcsődei életet házirend szabályozza, melynek egy példánya itt van kifüggesztve. Az aktuális heti étrendről, valamint a testméretek változásairól is tájékozódhatnak a szülők. Az ablak színes dekor függönye, sok természetes fényt enged be a helyiségbe. A mesterséges megvilágítást neoncsövek biztosítják.

1. **Fürdőszoba:**

Alapterülete: 16,7m2. Közvetlenül, félig üvegezett ajtóval kapcsolódik az a gyermeköltőzőhöz, valamint a két csoportszobához. A járólap tetszetős középbarna színű csúszásmenetes burkolata jól tisztítható, fertőtleníthető. A falak fényes világos csempéi színben harmonizálnak a padlóburkolatéval. A természetes megvilágításról az északi falon végig húzódó bukó-nyíló ablakok gondoskodnak. Az ablakokra, modern vidám narancsszínű függönyöket vásároltunk.Felszerelése: 2 db gyermek kézmosó, hideg- meleg vizes keverő csapteleppel, felette tükör 2db, illetve egy egészalakos tükör.  
Két gyermek WC, elérhető magasságban elhelyezett papír tartóval. Mellette bili mosó van kialakítva. Két részes pelenkázó asztal, lemosható műbőr bevonatú szivaccsal, valamint a pelenkázáshoz szükséges eszközökkel. Alatta a billenős és pedálos badellák a különféle szennyesek, illetve a hulladék tárolására szolgál. A zuhanytálca hideg-meleg vizes csapteleppel és zuhannyal van felszerelve. Mindkét csoport fogmosó poharai külön jellel ellátott rekeszes fali tárolóban vannak elhelyezve. A beépített szekrény ruházat és egyéb textilek elhelyezését biztosítja. Alatta, modern polcos törölköző és fésűtartó van beépítve. A gyermekfürdőszoba kötelező eleme a gyógyszerszekrény, mely az előírás szerinti felszereléssel van elhelyezve. A gyermekek gondozását és önállósodását segítő berendezési tárgyak és eszközök legtöbbje, a gyermekek méretéhez és fejlettségéhez igazodnak.

1. **Gyermekcsoportok: pillangó 40m2, maci csoport 36,5m2**

*4.1.Pillangó csoport*: A csoport világos, kellemes élettér, közvetlenül félig üvegezett

dupla szárnyú ajtóval kapcsolódik a maci csoporthoz, és közvetlen kapcsolata van a fürdőszobával, a terasszal, valamint az előtérrel. A csoportszoba berendezését a gyermekek életkori sajátosságait, fejlettségét, eltérő igényeit követve, folyamatosan alakítjuk, változtatjuk. A déli fal végig üvegezett ablakai sok természetes fényt engednek a csoportba. A padló tetszetős, világos meleg hatású pvc burkolatú, mely jól tisztántartható. A falak világos pasztell árnyalatúak, melyet a gyermekképek tesznek még barátságosabbá. A csoportszoba alaphangulatát a gyermekmintás függönyhöz, valamint a modern egyszerű szőnyeghez igazítottuk. A pillangó csoport kisgyermeknevelői különböző funkciósarkokat alakítottak ki, mely a csendes, nyugodt, biztonságos játéktevékenységet segítik elő. **A játék a kisgyermek legfontosabb tevékenységi formája, nélkülözhetetlen a fejlődéséhez, nagy szerepe van az értelmi, a szociális, érzelmi, nyelvi képességek fejlődésében.** A puhasarok, konyhai sarok, valamint az építő és alkotó tevékenységekre kialakított csoportrész gazdag eszközkészlettel áll rendelkezésre. Elhelyezésüknél figyelembe vettük azt, hogy: nyitott játékpolcokon, tárolóedényekben, fajtánként, a kisgyermekek által elérhető magasságban legyen a legtöbb eszköz elhelyezve.

*4.2 Maci csoport*

A gyermekszoba közvetlenül félig üvegezett ajtóval kapcsolódik a fürdőszobához, a pillangó csoporthoz, valamint a vezetői irodához. A falak pasztell sárga színűek, az oldalfalakat 150 cm magasságban fehér műanyag lambéria borítja, mely a jól tisztántarthatóságán kívül, világosabbá is teszi a helyiséget. Az ablakok keleti fekvésűek, a függöny mintázata visszatér a szőnyeg mintájában törekedve a formák összhangjára és a vidámság megteremtésére. A praktikus kialakításnál figyelembe vettük azt is, hogy a csoportban legyen elég tér kialakítva a gyermekek játékához, mozgásához. A funkciósarkok változatos eszközei fejlődésre ösztönzik gyermekeinket.

További berendezések a pillangó és maci csoportban:4 darab gyermekasztal, állítható lapmagassággal, a gyermekek méretéhez igazítva, valamint 16 gyermekszék. Polcos tálalóasztal mely igény szerint szétnyitható. A fektető ágyak a beépített szekrényben vannak elhelyezve. A fényzáró rolók élénk, színes változata harmonizál a csoport egész hangulatával. Szűrt fénye pedig pihentető alvást biztosít a csoportok gyermekei számára. A kapcsolók, konnektorok nincsenek gyermekek számára elérhető magasságban. A bölcsődei csoportszobáink többfunkciós terek, ahol a változatos játékok, étkezések, pihenés mellett, a „tanulás” legmegfelelőbb és legfontosabb helye.

**A bölcsőde egyéb helyiségei:**

*- Vezetői iroda:* alapterülete 15.1 m2.

*- Mosó- vasaló- szárító helyiség:*48,5m2

A szennyes ruha és tiszta ruha kezelése térben és időben elkülönítetten történik.

* *Főzőkonyha:* alapterület:20.9m2.

A bölcsődei ellátásban részesülő gyermekek részére az ellátási napokon a reggeli főétkezést, a déli meleg főétkezést, valamint tízórai és uzsonna formájában két kisétkezést biztosítunk.A 3 éven aluli gyermekek élelmezésével kapcsolatos táplálkozástudományi és higiénés szabályok alapján a bölcsődénkben főzőkonyha működik. A konyha funkciójának megfelelő fekete mosogató, hús-, zöldség előkészítő, megfelel a közegészségügyi szabályoknak.

2003. január 1 - től bevezetésre került és alkalmazzuk a HACCP rendszert.   
*- Szárazáru raktár:* 7,6m2, a konyha közelében a közlekedő folyosóról nyílik. Természetes szellőzése biztosított, emellett, beépített ventilátor gondoskodik a hőfok szabályozásáról. Az élelmiszerek szakosított, megfelelő tárolása itt történik. A hűtőszekrények és mélyhűtők elhelyezése is ebben a helyiségben megoldott.

A hulladéktároló edények a bölcsőde épületén kívül, a játszóudvartól elkülönítetten, van elhelyezve.

**6. A dolgozók szociális helyiségei:**

- Étkező (8.9m2)  
 - Öltözők (10,4m2,3,3m2)  
 - Zuhanyzó – WC

**7. Terasz:**

A pillangó gyermekcsoport, valamint a vezetői iroda, közvetlen ajtó kijárattal kapcsolódik a teraszhoz. Burkolata simított szemszerkezetű beton.

**8. Játszókert:**

Határoló fémkerítésünk 95 cm magas függőleges pálcaelosztású. A pálcák közötti távolság 7 cm. A bölcsődénk két játszókertre osztható. Burkolt és füvesített területrész, arányát figyelembe vettük. Mindkét részen megtalálható a játszóudvar kötelező eleme a homokozó.Aljzata kavicságyazatba rakott tégla, határoló falai a kapcsolódó tereppel azonos magasságú gumitégla, töltőanyaga mosott folyami homok. Rögzített, beépített kerti mozgásfejlesztő játékaink; a bölcsis mászóka alagúttal, csúszdával, fa játszóház, valamint, mobil játékok sokféleségei is rendelkezésünkre állnak a gyermekek szabadban való mozgásához, játékához. Napos területen került kiépítésre a pancsoló medence. Térkő burkolatában négy szórófej van beépítve, amely a nyári hőségben permetező sugárral hűsíti a gyermekeket. A nyitó- záró szerkezetét a gyermeköltözőből lehet működtetni.

A zöld terület a játszóudvaron belül a szabad mozgásteret biztosító nagyobb összefüggő gyepfelület. A burkolt terület anyaga, ütéscsillapító gumiburkolat, valamint simított beton.  
*Növényzetek:* A nagy lombozatú idős fák, részben árnyékolják az udvarrészt. A lombhullató növényeink, szil, juhar levele, virága, termése vagy egyéb, a gyermek által elérhető része nem mérgező, vagy balesetet okozóan szúrós. Az utóbbi években, többféle fiatal fa, sövénysor került telepítésre. Ezek részben a kert zöldebb látványképét fokozzák, másrészt a környezettudatosabb szemlélet jegyében lettek telepítve.

***IX. ÖSZTÖNZŐ KÖRNYEZET***

A roma népesség hátrányos helyzete több, egymással szorosan összefüggő társadalmi, gazdasági probléma eredője: munkanélküliség, alacsony iskolai végzettség, lakhatás,  
 szocio- kulturális hátrányok. Ezért még inkább törekszünk arra, hogy olyan bölcsődei környezet teremtsünk, ahol esztétikus, vidám, biztonságot adó légkörben nevelkednek –fejlődnek a gyermekeink. Az ellátott gyermekeink csecsemőkortól az óvodába indulásig, élményekkel teli napokat tölthetnek. Hisszük abban, hogy a tervszerűen és tudatosan megvalósított szép környezet, nemcsak a kicsik, hanem a szüleik előtt is ízlésformáló hatással bír. Pályázati és fenntartói forrásból, valamint saját ötleteinket megvalósítva, jelenleg kiváló pedagógiai értékekkel bíró játékkészlet áll rendelkezésünkre. Szakmai kiadványokból, internetes forrásokból folyamatosan tájékozódunk új eszközökről, lehetőségekről. A kisgyermeknevelőink nyitottak az újdonságokat illetően. Megragadnunk minden lehetőséget, ami pozitív változásokat eredményezhet a gyermekek fejlődésében, illetve közvetetten a családjaink formálásában.

Lehetőségünk nyílt egy új szoba kialakítására, amely a fejlődés lehetőségét hordozza magában. Az évek alatt felfigyeltünk arra, hogy melyek azok a területek, amelyek nagyobb nevelői figyelmet és beavatkozást igényelnek. Olyan eszközöket vásároltunk ebbe a helyiségbe, amelyek az egyéni bánásmód keretében fejlesztik a koncentrációt, figyelmet, finom motorikát.

Védjük, építjük és szépítjük környezetünket! Közös elhatározásunk a kertünk gondozása. Felüdülés a léleknek, amikor együtt gyönyörködhetünk a friss üde zöld fűben, a nyíló virágok szépségében, a pillangók táncában. Az évek során kialakult kertképünk a tavasztól- őszig tartó folyamatos munkálkodásunk eredménye. Olyan kertrészeket álmodtunk és valósítottunk meg, mint a fűszernövényes ágyásrész, vagy a pillangókat csábító illatos növények gyűjteménye. Mindig vannak új ötleteink, melyek apró részletei vonzóbbá teszik a kertünk szépségét.

***X. A BÖLCSŐDEI NEVELÉS -GONDOZÁS FELADATA***

**1. A családok támogatása, annak erősségeire építve a szülői kompetencia fejlesztése:**  
Kisgyermeknevelőink egyik legfontosabb személyiségjegye a szeretet adás képessége. Mert, ha ennek birtokában vagyunk, akkor kellő akarattal és pozitív szemlélettel tudunk a szülők és gyermekeik felé fordulni. Bölcsődénk minden dolgozója empatikus magatartású ember. Azért is akarunk a családjainkon segíteni, hogy utat mutassunk. Felismerjék és higgyenek a pozitív jövőképben és a gyermekeik által illetve velük együtt fejlődhessenek. Mindennapi pedagógiánk, ezért az elfogadás, elismerés, tisztelet és meggyőzés.

**2. Egészségvédelem, az egészséges életmód megalapozása:**

Bölcsődéseink egészségének megőrzéséhez és optimális fejlődéséhez nélkülözhetetlen a megfelelő mennyiségű mozgás, pihenés és minőségi alvás, ezen kívül pedig a tápanyagban gazdag, változatos étkezés. A változatos mozgás lehetősége a csoportban és az udvaron egyaránt biztosított. Minden évszakban igyekszünk a szabad levegőn való mozgás lehetőségeit kihasználni. Olyan változatos eszközkészlet áll rendelkezésünkre, amely olyan készségek elsajátítását, illetve gyakorlását fejlesztik, mint a járás, futás, mászás, ugrás, dobás, elkapás képességét. A bölcsődei napirendet úgy alakítottuk ki, hogy jusson elegendő idő a pihenésre. A csecsemő és tipegő korosztály számára a délelőtti alvást is beillesztjük a napirendbe. A déli alvásidőt bőségesre alakítottuk, a legtöbb gyermekünk alvásideje 2,5 óra. Elalvásukat és pihenésüket megkönnyítik azok a feltételek, amelyet a csoportok kisgyermeknevelői kialakítottak. Elalvás előtt mesét olvasnak a gyermekeknek, majd a jól átszellőztetett csoportokban, csendben tevékenykednek, hogy a lehető legpihentetőbb napi alvást tudják biztosítani.

Az étkezések a napirendben mindig ugyanabban az időpontban történnek. A változatos táplálékok biztosítják a vitaminokat, rostokat, ásványi anyagokat. A szénhidrátok biztosítják az energiát, de a fehérje is nélkülözhetetlen, hogy idegrendszerük, izomzatuk fejlődni tudjon. Minden étkezéshez biztosítunk zöldséget, vagy gyümölcsöt. A tízórai gyümölcslé mellett sok folyadékot adunk a gyermekeknek, tiszta víz formájában. Már bölcsődés kortól tanítjuk gyermekeinket a helyes fogápolásra. Nevelői rendszeresség és példamutatás hatására, igazi örömforrás a fogkefével végzett napi fogmosás gyakorlása.

**3. Az érzelmi és társas kompetenciák fejlesztése**:

A bölcsődei jó szokások megalapozására és kialakítására már attól fogva törekszenek a kisgyermeknevelőink, hogy a gyermek elkezdi a bölcsődei beszoktatást. Családlátogatások során legtöbbször, azt a visszajelzést kapjuk, hogy a gyermeknek otthon minden megengedett. Családjaink, a tudatos és átgondolt nevelésre nem törekszenek. Bölcsődénkben, nem hangos tiltó szavakkal, hanem példamutató magyarázattal próbáljuk „megtanítani” a társadalom szabályait.   
**4. A megismerési folyamatok fejlődésének segítése:**

A megismerés vagy tanulás elsajátításának alapvető folyamata az észlelés, amelynek segítségével a gyermekek információt gyűjtenek a környezetükből. Ez adja az alapot a képzeletnek és a gondolkodásnak. A gondozási egységünk és a játszóudvarunk berendezése egy tudatosan kialakított környezet, ahol a lehető legtöbb lehetőség van a gyermeki próbálkozásokra. Hisszük azt, hogy a „tanulékonyság felébresztését” a kisgyermeknevelő személyisége mellett, az inspiráló tárgyi környezet is hatékonyan befolyásolja. Aktivitásuknak és érdeklődésüknek mércéje az, hogy a kisgyermeknevelő mennyire gazdagítja a gyermekek világát és megismerési vágyát.

***XI. A BÖLCSŐDEI ÉLET MEGSZERVEZÉSÉNEK ELVEI***

**Szervezett közös programjaink:** A bölcsődei programok többlet lehetőségek nyújtva erősítik és formálják, a család és bölcsőde kapcsolatát. Az ünnepekhez, valamint különleges napokhoz kapcsolódóan, családi gyermeknapot, mikulásvárással egybekötött mézeskalácssütést rendezünk. A gyermekek a szülők biztonságot adó jelenlétében szereznek tapasztalatokat a társas helyzetekről, együtt játszhatnak szüleikkel és kortársaikkal.   
**Kapcsolattartás a szülőkkel:** A gyermek nevelése elsősorban a család joga és kötelessége. A bölcsőde a családi nevelés értékeit, hagyományait és szokásait tiszteletben tartva vesz részt a gyermekek gondozásában, nevelésében, illetve szükség esetén lehetőségeihez mérten törekedve a családi nevelés hiányosságainak kompenzálására, korrigálására. A szülők és a bölcsőde folyamatosan, kölcsönösen tájékoztatják egymást a gyermek fejlődéséről – ez alapvető fontosságú a személyre szóló bölcsődei gondozás – nevelés kialakításában.   
A tájékoztatásunk őszinte, hiteles, személyes hangvételű, etikai szempontból megfelelő, az érintettek személyiségi jogait tiszteletben tartó.

*A szülőkkel való kapcsolattartásunk formái:*  
--családlátogatás,  
- napi beszélgetések érkezéskor és hazamenetelkor,  
- szülői értekezletek, szülőcsoportos beszélgetések,

- bölcsődekóstolgató,  
- hirdetőtábla,  
- üzenő füzet,   
- időpont egyeztetés utáni egyéni beszélgetések,  
- szervezett programok.

**Családlátogatás**  
Célja a családdal való kapcsolatfelvétel, amely jó lehetőséget ad az ismerkedésre, a gyermek mélyebb megismerésére az ő biztonságot nyújtó környezetében. A gyermek megismerésén túl a szülők további információkat kaphatnak az kisgyermeknevelőktől a bölcsődei életről, pl. a beszoktatás menetéről, az ezzel kapcsolatosan felmerülő problémákról; a napirendről; a játék lehetőség biztosításáról; a nevelésről, gondozásról. A szülő is megismerheti azokat a felnőtteket, akikre gyermekét bízza. A Napsugár Bölcsődében minden esetben alkalmazzuk a családlátogatást. Tapasztalatunk az, hogy a szülők elfogadják, nem zárkóznak el a lehetőségtől. Ismételt családlátogatást a gyermek hosszabb távolléte esetében alkalmazzuk.

B**eszoktatás- szülővel történő fokozatos beszoktatás**

A gyermekek beszoktatása, és az ezzel járó elszakadás nem csak a gyermekeknek okozhat feszült helyzeteket, hanem a szülőknek is. A szülővel történő fokozatos beszoktatás a családdal való együttműködést helyezi előterébe. Az anya jelenléte biztonságot ad kisgyermeknek, és megkönnyíti az új környezethez való alkalmazkodását.  
A gyermek és a kisgyermeknevelő között fokozatosan kialakuló érzelmi kötődés segíti a gyermeket a beilleszkedésben, csökkenti az adaptáció során mutatkozó stressz reakciókat ( pl. sírás, tiltakozás, alvászavar, étvágytalanság, nyugtalanság, stb. ) azok súlyosságát, időbeni elhúzódását.Törekszünk arra, hogy a gyermekre tudjunk hangolódni a beszoktatás ideje alatt, hiszen annál könnyebben sikerülhet a gyermek beilleszkedése a közösségbe.  
**„Saját kisgyermeknevelő rendszer”** A „saját kisgyermeknevelő” - rendszer a személyi állandóság elvén nyugszik. A „saját” kisgyermeknevelő szoktatja be a gyermeket a bölcsődébe, és a bölcsődébe járás egész időtartama alatt ő segíti át a bölcsődei élet során adódó nehézségeken. A nevelés – gondozás mellett ő kíséri figyelemmel a gyermek fejlődését, vezeti a feljegyzéseket: törzslapját, fejődési naplóját és családi füzetét.  **Napirend.**  
A jól szervezett, folyamatos és rugalmas napirend a gyermekek igényeinek, szükségleteinek kielégítését, a nyugodt és folyamatos gondozás feltételeit, annak megvalósítását kívánja biztosítani, megteremtve a biztonságérzetet, a kiszámíthatóságot, az aktivitás és az önállósodás lehetőségét. A napirenden belül az egyes gyermek igényeit úgy kell kielégíteni, hogy közben a csoport életében is áttekinthető rendszer legyen, a gyermekek tájékozódhassanak a várható eseményekről, kiiktatódjon a felesleges várakozási idő. Ez egyben a csoport belső nyugalmát is biztosítja. A napirend függ a gyermekcsoportok életkori összetételétől, fejlettségétől, szükségleteitől, de befolyásolják azt az évszakok, az időjárás, csoportlétszám, és egyéb tényezők. Kialakításának további feltételei a személyi állandóság, a tárgyi feltételek, a jó munkaszervezés, a kisegítő személyzet összehangolt munkája, a gyermekek otthoni életének, életritmusának lehetőség szerinti figyelembe vétele. A bölcsődében a kisgyermeknevelő és a bölcsődei dajka munkarendje igazodik a gyermekek napirendjéhez.

***XII. A BÖLCSŐDEI NEVELÉS FŐBB HELYZETEI***

***Tanulás:***A tanulás fogalmát a lehető legtágabban értelmezzük: minden olyan tapasztalat- és/vagy információszerzési folyamat, amely tartós változást idéz elő a viselkedésben és/vagy a gondolkodásban. A kisgyermekkori tanulás színterei a természetes élethelyzetek: a gondozás és a játék. Ezekben a helyzetekben a kisgyermeknevelők szerepe, feladatai, lehetőségei sokrétűek. Elsődleges a fizikai és az érzelmi biztonság megteremtése az alap ahhoz, hogy a kisgyermek érdeklődéssel forduljon környezete felé, kedve legyen az őt körülvevő világgal ismerkedni, tevékenykedni abban. Az optimálisan inger gazdag környezet kialakítása fontos feltétele annak, hogy a gyermek által biztonságosan használható, próbálkozásokra, ismerkedésre csábító, az önállósodást és kompetenciaélményeket segítő, kellemes élettér jöjjön létre.

**Gondozás:**  
Bensőséges interakciós helyzet a kisgyermeknevelő és gyermek között, melynek elsődleges célja a gyermek testi szükségleteinek kielégítése. Fontos az érzelmi biztonságot nyújtó szeretetteljes légkör kialakítása, és a személyi állandóság. A gondozás jelentős mértékben befolyásolja a szokáskialakítást és az önállósodást. Fontos tehát, hogy a gyermek aktívan vehessen részt a gondozási helyzetekben, lehetősége legyen úgy próbálkozni, hogy közben érezze a kisgyermeknevelő figyelmét, biztatását, támogató segítségét. Lényeges az elegendő idő biztosítása, mivel az egyes mozzanatok megtanulása hosszú gyakorlást igényel.   
A gyermek testi-lelki szükségleteire való ráhangolódás, a fejlődésének és gyarapodásának megfigyelése határozzák meg a gondozó-nevelő munkát.

A testi- lelki melegség megadása létfontossággal bír a bölcsődei életben. A kisgyermeknevelők biztonságot nyújtó érintése, és ölelése, megnyugtató szavai, adják át az örömteli érzéseket. Mivel a fejlődés minden területén hatalmas a felelősségünk, ezért a gondozások technikája és minősége egyénre szabott és kifinomult. A gyermekeinknek folyamatosan szüksége van a kisgyermeknevelők közelségére. A kisgyermekek felé irányuló a testi érintkezésekben megnyilvánuló lágyság, szeretetteljes tekintetváltások beépülnek a gyermek személyiségébe. Ennek az érzésnek a beépülése szocializáció egyik legfontosabb eszköze.

**Játék:** A gyermekkor legfontosabb tevékenysége, amely segít a világ megismerésében, elősegíti a testi, az értelmi, az érzelmi és a szociális fejlődést.

A bölcsődei játékokra átfogóan úgy tekintünk, mint pozitív érzelmi állapotok kiváltójára. Gyakorlása, kellemes érzést, elégedettséget okoz a gyermekeknek. A „játék elsajátítása” nagymértékben függ attól, hogy a felnőttek milyen mértékben foglalkoznak a gyermekekkel. A játék a tanulás szolgálatában áll, melynek gyakorlása során ismereteket és készségeket sajátítanak el. A Napsugár Bölcsődében nagyon fontos dolgunk van a játék feltételeinek megteremtésében, valamint a játék helyes tartalommal való megtöltésében. Családjaink, játékeszközök vásárlására ritkán áldoznak, mely, leginkább anyagi okokra vezethető vissza. Ezért is tartjuk fontosnak, hogy sokféle tevékenységre alkalmas eszközkészlettel rendelkezzünk. A kisgyermeknevelők olyan játékokra ösztönzik a gyermekeket, amelyek értelmes és sokszínű tartalommal segítik elő a fejlődést.

**Mozgás:**   
A rendszeres testmozgás az egészséges élet alapja. Csecsemő – és kisgyermekkorban a mozgás alapvető formái alakulnak ki, fejlődnek. A mozgás a testi nevelés célkitűzéseit erősíti, közben fejleszt más funkciókat is. A fizikai állapot jótékony hatása mellett nagymértékben segíti az észlelést, a tapasztalatszerzést, alapját képezi a magasabb gondolkodási funkcióknak, a beszéd egyik feltétele. A mozgás befolyásolja az idegrendszer fejlődését. Kisgyermekkorban a mozgásigény rendkívül nagy, az egészséges gyermek örömmel gyakorolja a mozgást. A szabad levegőn töltött játékidő a fizikai aktivitást növeli, valamint segít abban is, hogy a gyermek a játék során levezesse fölös energiáit.   
Mind a szobában, mind az udvaron biztosítjuk a gyermekeink számára a megfelelő mozgásteret, mozgásfejlesztő játékokat, melyek használata során gyakorolják az egyes mozgásformákat, fejlődik mozgáskoordinációjuk, harmonikussá válik a mozgásuk.

Szakmai célunk megfogalmazásánál azért választottuk a mozgás fejlődésének kiemelt segítését, mert tudjuk, hogy az óriási jelentőséggel bír a kisgyermekkorban. A mozgás cselekvésein keresztül tapasztalja meg a gyermek önmagát, társait és az őt körülvevő világot. A mozgás élménye segíti a testi képességeket az erő, ügyesség, gyorsaság, állóképesség kialakulását. Kedvezően befolyásolják a gyermeki szervezet növekedését, teherbíró képességét.   
**Mondóka,ének:**   
A kisgyermekkori zenei nevelés iránti elkötelezettség a nevelői munkában fontos helyet kap. A zene érzelmekre gyakorolt hatása révén – nemcsak a testet és a szellemet táplálja, de a lelket is. A közösségben megélt, érzelem dús zenei élmény a különböző zenei képességek fejlődése mellett a társas kapcsolatok pozitív alakulását is eredményezi. A bölcsődében sokrétű zenei élmény átélésére, tapasztalatszerzésre ad lehetőséget a környezet hangjainak megfigyelése, a kisgyermeknevelők kellemes ének – és beszédhangja, spontán dúdolgatása, ritmusos szövegmondása, a dallam és ritmushangszerek hallgatása, megszólaltatása, a közös éneklés. Mind a családban, mind a bölcsődében megvalósuló zenei nevelés legfontosabb célja az, hogy értékes, a korosztálynak megfelelő, magyar zenei anyaggal felkeltsük a gyermek zenei érdeklődését, valamint érzékennyé, figyelmessé, fogékonnyá tegyük a szűkebb és tágabb környezetének hangjai iránt. Érzelmi alapon segíti az anyanyelv, a zenei anyanyelv elsajátítását, a személyiség fejlődését, hozzájárulnak a kisgyermek lelki egészségéhez, valamint a csoportban a derűs, barátságos légkör megteremtéséhez. Célunk az is, hogy az énekléssel és az énekes játékkal érzelmileg gazdagítsuk; spontán hangadásra és ritmikus mozgásra serkentsük; valamint az, hogy felébresszük az utánzási kedvét (Forrai Katalin).

Bölcsődénkben a zenei nevelésre kiemelkedő tevékenységként tekintünk. A mindennapos zene értékeit hangsúlyozzuk. Mindkét csoport egyik kisgyermeknevelője nagyon szeret énekelni, gazdag dalgyűjteménnyel rendelkezik. Azért is sikeresek a zene által nyújtott élmények átadása, mert ilyenkor a szívük és lelkük is megszólal a dalokban. A legtöbb gyermekünk, nagyon sok éneket ismer és önállóan felidézi ezeket a játéktevékenységei közben. Egy kisgyermeknevelőnk furulyán játszik. Olyan fantasztikus hangokat csalogat elő a hangszeréből, amelyek kiválóan táplálják gyermekeink zenei fogékonyságát.  
**Vers,mese:**   
Hatással van a gyermek érzelmi, értelmi és szociális fejlődésére. Fejleszti a beszéd, a gondolkodás, az emlékezet és a képzelet készségeit. Érzelmi biztonságot eredményez. Gazdagodik a gyermek szókincse. Segíti az önálló véleményalkotás készségeinek kialakulását, a külvilág és a belső érzelmek megértését, elfogadását.  
A versnek elsősorban a ritmusa, a mesének pedig a tartalma hat az érzelmeken keresztül a személyiségre.

A lelki folyamatok támogatására leginkább alkalmas a mindennapi meseolvasás. A Napsugár Bölcsőde kisgyermeknevelői minden délben az elalvás előtt időben mesét olvasnak a gyermekeknek. Legtöbbször a gyermekeink választanak történetet. Ekkor az oldalak mesehősei a gyermeki képzeletben jelennek meg. A gyermekek világába illő állatos történetekkel nagyon könnyen tudnak azonosulni, miközben képzelőerejük fejlődik.

A kisgyermeknevelők lágy, kellemes hangjára a meseolvasás végére a legtöbb gyermek elalszik.  
**Alkotó és egyéb tevékenységek**:

A 2-3 éves gyermek szívesen ismerkedik az ábrázolás anyagaival, a rajzolás eszközeivel és lehetőségeivel. Az öröm forrása maga a tevékenység ( az érzelmek feldolgozása és kifejezése, az önkifejezés az alkotás ) nem az eredmény. *Egyéb tevékenységek:*(viráglocsolás, ültetés, játékmosás, stb) az öröm forrásai az együttesség a közös munkálkodás és a tevékenység fontosságának, hasznosságának átélése. A kisgyermeknevelő, a feltételek biztosításával, az egyes technikák megmutatásával, igény szerinti segítéssel, az elismeréssel segítheti az érdeklődést és a személyiségfejlődésre gyakorolt hatások érvényesülését.

A csoportszobákban megfelelő terület áll rendelkezésre, hogy sokféle anyagot és eszközt megismerhessenek a bölcsődéseink. Legkedveltebb tevékenység a gyurmázás, nyomdázás, zsírkrétázás. De több egyéb lehetőséget, változatos technikákat is kipróbálunk a gyermekekkel, melyben felfedezhetik a próbálkozások örömét. A kisgyermeknevelők bátorítása további gyakorlásokra ösztönöz. Így együttesen fejlődik a gyermekeink gondolkodása, képzelete, kézügyessége. Egy jól átgondolt és előkészített tevékenység vonzza a gyermeki érdeklődést, formálja az ízlést, az esztétikai érzéket, és igényességet. Természetesen figyelembe vesszük és előtérbe helyezzük azokat a tevékenységeket, amelyek kötődnek valamilyen jeles eseményhez, vagy az aktuális évszakhoz.  
***XIII.DOKUMENTÁCIÓ***A dokumentáció vezetése, az abban szereplő adatok, információk felhasználása a gyermekről való lehető legmagasabb színvonalú gondoskodás biztosítása, a gyermek fejlődésének segítése, a hátrányos helyzetű gyermekek esetében a hátrányoknak és következményeiknek enyhítése érdekében történik. A dokumentáció semmiféleképpen sem a gyermekek minősítését szolgálják.

A dokumentáció vezetésénél fontos szempontok:  
*- tárgyszerűség,*  
*- hitelesség,*  
*- rendszeresség,*  
*- folyamatosság.*

***XIV. GYERMEKÉLELMEZÉS A BÖLCSŐDÉBEN***

A bölcsődei élelmezés során a korszerű csecsemő – és kisgyermek táplálási elveket kell figyelembe vennünk, úgy hogy a táplálék: mennyiségileg elegendő és minőségileg helyes összetételű, biztonságos a higiénés követelményeknek megfelelő, konyhatechnikai eljárásokkal elkészített és élvezhető legyen. Az étlapot, a korosztály élelmezési- nyersanyagnormáinak, az ajánlott napi energia- és tápanyagtartalom figyelembevételével a bölcsőde vezetője és az élelmezésvezetővel közösen állítja össze. Az étrendnek változatosság, idényszerűség, ízében való összehangoltság, önálló étkezésre nevelés szempontjából is megfelelőnek kell lennie. A korszerű csecsemő és kisgyermektáplálás elveinek és gyakorlatának változásait figyelemmel kísérjük és felhasználjuk a bölcsődei étkeztetésben. A bölcsődei ellátás keretében biztosított gyermekétkeztetés vonatkozásában a térítési díjra a mindenkor hatályos jogszabályi rendelkezések az irányadóak, melyről az igénybevevőket folyamatosan tájékoztatjuk.

***XV. AZ INTÉZMÉNY MINŐSÉGPOLITIKÁJA***A bölcsőde a gyermekjóléti alapellátás része, a gyermekvédelmi törvény konkrétan megfogalmazott együttműködést határoz meg. Alapvető jogok és kötelességek. Gyermeki jogok 1997. évi XXXI. törvény:

(2)A gyermeknek joga van ahhoz, hogy segítséget kapjon a saját családjában történő nevelkedéséhez, személyiségének kibontakoztatásához, a fejlődését veszélyeztető helyzet elhárításához, a társadalomba való beilleszkedéséhez, valamint önálló életvitelének megteremtéséhez.

(2a) Hátrányos helyzetű és a halmozottan hátrányos helyzetű gyermeknek joga van ahhoz, hogy fokozott segítséget kapjon a fejlődését hátráltató körülmények leküzdéséhez és esélyeinek növeléséhez.

A bölcsődében folyó szakszerű nevelő– gondozó munka a kisgyermekes családok számára jelentős segítséget, támaszt kell, hogy jelentsen, fontos családsegítő, gyermekvédelmi és preventív funkciót tölt be.

A Napsugár Bölcsőde működését kiemelten indokolja a gyermekek védelméről és a gyámügyi igazgatásról szóló 1997. évi XXXI. törvény, valamint a bölcsődét igénybe vevő családok szociológiai jellemzői ( szülők, gyermekek jellemző körülményei, életmódja, szemlélete stb ).A mindenkori igényt kielégítő magas színvonalú kisgyermekellátás biztosítja az örömteli bölcsődés éveket, elősegíti a gyermekek fejlődését, képességeik kibontakozását és azok alkalmazását, megőrizve a gyermekközpontú szemléletet.

A kisgyermekek napközbeni ellátásában a minőséget a gondozás – nevelés célja és a ténylegesen végzett nevelés – gondozás összhangjának a foka jelenti.

A minőség tartalma: a kisgyermekek megfelelő szintű ellátásában érdekeltek a gyermekek, a szülők, a kisgyermeknevelők, az intézmény vezetői. A kisgyermekellátás minőségbiztosítása azt jelenti, hogy az ellátás összhangban van a gyermek szükségleteivel*.*

***XVI. A BÖLCSŐDE KÜLDETÉSE***

A szülőkkel való kommunikációnk nehezebb, mert sok esetben bizalmatlanok és érzékenyebbek. Fontosnak tartjuk a szülők kétségeinek, félelmeinek tisztázása. Ennek érdekében nagy hangsúlyt fektetünk a különböző kapcsolattartási formákra, akár többszöri családlátogatás vagy – napi beszélgetések – szülői értekezlet - szervezett programok alkalmain. Az új környezethez való alkalmazkodás a gyermek számára komoly erőpróba, a gyermekek erősen kötődnek a szüleikhez, még akkor is, ha a család nem ad kellő biztonságot, védettséget számukra. Célkitűzésünka 3 év alatti gyermekek napközbeni ellátása, biztonságot nyújtó, gyermekbarát környezetben, pozitív érzelmi állapotot kiváltva a legújabb szakmai módszereket figyelembe véve. Mindezt megfelelő szakmai képzettséggel rendelkező szakemberekkel végezzük. A Napsugár Bölcsőde esélyegyenlőséget biztosít a nehéz szociális háttérrel rendelkező gyermekek számára, fontos szerepet vállalva a szegénység okozta problémák kezelésében. A gyermekek korának megfelelő egészséges élelmezést megfelelő szakember irányításával biztosítjuk. A kisgyermeknevelők munkáját kielégítő technikai személyzet segíti. Mindezek összessége segíti elő az egyenlő esélyekhez jutást, a társadalmi beilleszkedést.

***XVII. KIEMELT SZAKMAI CÉLUNK***

Bölcsődénk folyamatosan törekszik a magas színvonalú kisgyermekellátás megvalósítására. Az elkövetkező időszak fontos feladata továbbra is a felzárkóztatás a nehéz szociális háttérrel rendelkező gyermekeink számára. Céljainkat ennek tükrében fogalmaztuk meg.Optimális inger gazdag környezet fenntartása, fejlesztése. Jól szervezett, rugalmas napirend, amiben a kisgyermeknevelők a változatos élményszerzés lehetőségeit is biztosítani tudják. A kisgyermeknevelők megfelelő képzettsége, tudása, felkészültsége, teszi lehetővé, ezért kiemelt cél a szakemberek tudásának gyarapítása, a testi – lelki egészségének védelme. A családok bizalmának folyamatos megnyerése a gyermekek érdekében, mert minél korábban tudunk segítséget nyújtani annál nagyobb az esély arra, hogy eredményeket tudjunk elérni. Tovább segíteni – támogatni a családokat a szülői szerepek erősítésében. Folyamatosan törekszünk az elszigetelődés megelőzéséért – nyílt napok – családi délutánok, egyéb szervezett programok segítségével. A bölcsődénkbe kerülő roma gyermekek életkörülményei gyakran gátolják az optimális fejlődés lehetőségét. Az elégtelen lakókörnyezet testi, lelki egészségre nézve is ártalmas. A természeti világból a gyermekeknek kevés érzés jut, mert a szülők ritkán sétálnak a szabad levegőn kisgyermekeikkel. Lakáshelyzetüket tekintve a családok egy szobás lakásokban élnek, kevés a mozgástér a lakásban a gyermekek mozgásfejlődése elmaradott, mert nincs hely a különféle mozgásformák gyakorlásához. *A Napsugár Bölcsőde kiemelt szakmai célként fogalmazza meg és biztosítja a mozgás feltételeit a szabadban és a csoportban egyaránt.* A játék a szabad levegőn, a változatos mozgásfejlesztő eszközök használata lehetővé teszik, hogy a gyermekek a többlet energiáikat felhasználják, emellett megtanuljanak felfigyelni a környezet változásaira, szépségeire. A friss levegőn való mozgás egészségügyi jellemzői: immunrendszer erősítő, állóképesség növelő, betegségek kialakulását megelőző, egészséges életmódra nevelő. Az udvari játék során sok új inger éri a gyermeket, tágítja ismeret és látókörét, fenntartja érdeklődését a környezetével szemben. Az időjárás feltételeitől függően annyi időt tölteni a szabadban, amennyit csak lehetséges. A csecsemőkorúak levegőztetése is megoldott bölcsődénkben, hiszen a járni még nem tudó, vagy épp csak most elindult kicsiknek egy nagyméretű járókát helyeztünk el a játszóudvaron. A változatos mozgáseszközökbe kedvükre fel-le mászhatnak, bújhatnak, csúszhatnak. A folyamatos és állandó felügyeletet nyújtó kisgyermeknevelők figyelnek a gyermekek biztonságára. A növények és virágok színe, a fűben sétáló hangyák megfigyelése, a nap melege, a szél játéka mind olyan tapasztalatok, amelyet csak a szabadban élhetők meg. A csoportszobákban is kellemes élettér van, a tárgyi környezetet úgy alakítottuk ki, hogy legyen elegendő hely a játékos mozgásokra. A csecsemő kúszhat-mászhat, közben megtapintja tárgyakat, dolgokat. Ezáltal fejlődik a testérzékelése, testsémája, megtanulja, érzékeli testének határait.

***XVIII.ÉRDEKVÉDELEM***Bölcsődénk 2005. május. 03.-án Érdekképviseleti Fórumot hozott létre.   
Az Érdekképviseleti Fórum a személyes gondoskodást nyújtó gyermekjóléti intézményben- bölcsődei, ellátásban részesülő gyermekek érdekvédelmét szolgáló fórum.  
Az Érdekképviseleti fórum megvizsgálja a hozzá benyújtott panaszokat és a hatáskörébe tartozó ügyben dönt, továbbá intézkedéseket kezdeményez a fenntartónál, a gyermekjogi képviselőnél, illetve más hatáskörrel rendelkező szervnél. Az Érdekképviseleti fórum az intézmény vezetőjénél véleményt nyilváníthat a gyermeket érintő ügyekben, valamint javaslatot tehet az intézmény alaptevékenységével összhangban végzett szolgáltatások tervezéséről, működéséről, valamint ebből származó bevételek felhasználásáról. Az Érdekképviseleti fórum egyetértési jogot gyakorol a házirend jóváhagyásánál.  
Az Érdekképviseleti Fórumot szükség szerint, de évente legalább egy alkalommal ülésezik.

*Az Érdekképviseleti Fórum választott tagjai:*  
- az intézményben ellátásban részesülő gyermek szülei, vagy más törvényes képviselői illetve törvényes képviselői: **3 fő**  
- az intézmény dolgozóinak képviselője:**1 fő**   
- az intézmény fenntartójának képviselője:**1 fő**  
***XIX. KÉPZÉSEK***

Bölcsődénk kisgyermeknevelői rendszeresen vesznek részt képzéseken, mely lehetőséget nyújt a szakembereink számára a mindennapi szakmai kihívások értelmezésére, s ezáltal hozzájárul a szakmai tudatosságuk fejlődéséhez.

Ezen kívül konferenciák, szakmai tanácskozások, vezetői megbeszélések, szimpózium segítik az ismeretek bővítését és a szakmai készségek fejlesztését.***XX. KAPCSOLATOK***

- Bölcsődék, óvodák,

- Nyíregyháza Megyei Jogú Város Polgármesteri Hivatalának Szociális -és Köznevelési Osztálya,

- Magyar Bölcsődék Egyesülete,

- Nyíregyházi Egyetem,

- Zay Anna Egészségügyi, Informatikai Szakközépiskola és Kollégium (Nyíregyháza),

- Szabolcs- Szatmár- Bereg Megyei Kormányhivatal Szociális és Gyámhivatala,

- Egészségügyi Alapellátási Igazgatóság- Védőnők, Házi gyermekorvosok,

- Nemzeti Élelmiszerlánc-biztonsági Hivatal,

- Állami Népegészségügyi és Tisztiorvosi Szolgálat,

- Nyíregyházi Család- és Gyermekjóléti Központ,

- Egységes Pedagógia Szakszolgálat,   
 - Rendőrség

Széles Andrea

bölcsődevezető

**Jóváhagyta** (a fenntartó részéről)**:**

Dátum: ………………………………

………………………………..

aláírás